飽食閑坐
作者：白居易
朝代：唐

paragraphs: 紅粒陸渾稻，白鱗伊水魴。
庖童呼我食，飯熱魚鮮香。
筯筯適我口，匙匙充我腸。
八珍與五鼎，無復心思量。
捫腹起盥漱，下階振衣裳。
繞庭行數匝，却上簷下牀。
箕踞擁裘坐，半身在日暘。
可憐飽暖味，誰肯來同嘗。
是歲太和八，兵銷時漸康。
朝廷重經術，草澤搜賢良。
堯舜求理切，夔龍啓沃忙。
懷才抱智者，無不走遑遑。
唯此不才叟，頑慵戀洛陽。
飽食不出門，閑坐不下堂。
子弟多寂寞，僮僕少精光。
衣食雖充給，神意不揚揚。
爲爾謀則短，爲吾謀甚長。